**ขอบเขตการดำเนินงานจ้างที่ปรึกษา**

**(Terms of Reference : TOR)**

**กิจกรรมให้คำปรึกษาแนะนำเชิงลึกด้านการเพิ่มผลิตภาพด้วยเทคโนโลยีการผลิต**

**ภายใต้โครงการพัฒนาอุตสาหกรรมชิ้นส่วนยานยนต์**

**ศูนย์ส่งเสริมอุตสาหกรรมภาคที่ ๔ กรมส่งเสริมอุตสาหกรรม**

**ปีงบประมาณ ๒๕๖๐**

**(TOR AID ๑/๒๕๖๐)**

**๑. หลักการและเหตุผล**

อุตสาหกรรมยานยนต์เป็นอุตสาหกรรมที่มีบทบาทสำคัญต่อการพัฒนาเศรษฐกิจประเทศไทยเป็นอย่างมาก ทั้งนี้ประเทศไทยได้ดำเนินนโยบายการผลิตรถยนต์นานาชาติ (International Car) แทนการใช้นโยบายการผลิตรถยนต์แห่งชาติ (National Car) อย่างเช่นประเทศมาเลเซีย โดยจากข้อมูลของสถาบันยานยนต์ประเทศไทยเป็นประเทศที่มียอดการผลิตรถยนต์อันดับ ๑๒ ของโลกในปี พ.ศ. ๒๕๕๗ ปัจจุบันอุตสาหกรรมยานยนต์ของไทย มีผู้ผลิตรถยนต์ ๑๘ บริษัท มอเตอร์ไซด์ ๘ บริษัท และมีวิสาหกิจระดับ Tier ๑จำนวน ๖๔๘ บริษัทซึ่งเป็นสถานประกอบการไทยและสถานประกอบการที่ร่วมทุนกับต่างชาติอยู่ร้อยละ ๕๓ผู้ประกอบการต่างชาติร้อยละ ๔๗ และมีสถานประกอบการTier ๒,๓ จำนวน ๑,๗๐๐ บริษัท ในช่วงหลายปีที่ผ่านมามียอดการส่งออกยานยนต์และชิ้นส่วนยานยนต์รวมเป็นจำนวนเงินกว่า ๑ ล้านล้านบาท ก่อให้เกิดการจ้างงานกว่า ๗ แสนคน ถึงแม้ในช่วงปี พ.ศ.๒๕๕๘ ยอดการจำหน่ายรถยนต์ภายในประเทศอาจลดลงไปบ้าง แต่มีการคาดการณ์ว่ากำลังซื้อภายในประเทศจะปรับตัวเข้าสู่สภาวะปกติในไม่ช้า ประกอบกับการก้าวเข้าสู่ประชาคมเศรษฐกิจอาเซียน (AEC) จึงเป็นโอกาสของอุตสาหกรรมนี้

จากที่กล่าวมาข้างต้น จะเห็นได้ว่า ประเทศไทยเป็นฐานการผลิตชิ้นส่วนยานยนต์ที่แข็งแกร่งที่สุดในภูมิภาคอาเซียน ทั้งนี้ ถึงแม้ว่าผู้ประกอบการไทยส่วนใหญ่มีสถานะอยู่แค่ผู้รับจ้างผลิตชิ้นส่วนและอะไหล่ แต่ได้มีการพัฒนาอุตสาหกรรมสนับสนุนต่างๆ ที่เป็นพื้นฐานรองรับการผลิตชิ้นส่วนยานยนต์อย่างต่อเนื่องมาเป็นเวลานาน อาทิเช่น อุตสาหกรรมเหล็ก อุตสาหกรรมพลาสติก อุตสาหกรรมแม่พิมพ์ อุตสาหกรรมหล่อโลหะ เป็นต้น จึงทำให้ประเทศไทยยังคงเป็นฐานการผลิตชิ้นส่วนยานยนต์ที่มีศักยภาพและมีโอกาสที่จะเติบโตต่อไป รวมทั้งสามารถต่อยอดไปสู่อุตสาหกรรมอื่นๆในอนาคตได้อีกด้วย หากประเทศไทยสามารถรักษาและเพิ่มขีดความสามารถในอุตสาหกรรมชิ้นส่วนยานยนต์ให้เข้มแข็งมากยิ่งขึ้น โดยจำเป็นอย่างยิ่งที่จะต้องมีการยกระดับการผลิตปรับปรุงกระบวนการผลิตด้วยมาตรฐานและระบบอัตโนมัติ พัฒนาบุคลากรโดยยกระดับทักษะความสามารถ และนำเอาเทคโนโลยีที่ทันสมัยมาประยุกต์ใช้ในการเพิ่มประสิทธิภาพการผลิต ตลอดจนการส่งเสริมการใช้เทคโนโลยีและนวัตกรรมเพื่อพัฒนาต่อยอดไปสู่การผลิตชิ้นส่วนใหม่ๆ ซึ่งโครงการดังกล่าวสอดคล้องกับนโยบายส่งเสริมคลัสเตอร์ของรัฐบาลเพื่อที่จะกระตุ้นการลงทุนและสร้างความเข้มแข็งของห่วงโซ่มูลค่าของอุตสาหกรรมยานยนต์

ด้วยเหตุนี้ กรมส่งเสริมอุตสาหกรรม โดยศูนย์ส่งเสริมอุตสาหกรรมภาคที่ ๔ ได้ตระหนักถึง ความ สำคัญในการพัฒนาอุตสาหกรรมชิ้นส่วนยานยนต์ จึงได้จัดทำโครงการ เพื่อเพิ่มขีดความสามารถในอุตสาหกรรมชิ้นส่วนยานยนต์เพื่อยกระดับขีดความสามารถในการแข่งขันของสถานประกอบการ ผู้ประกอบการ บุคลากรในอุตสาหกรรมชิ้นส่วนยานยนต์ โดยลดต้นทุน ลดการสูญเสีย ปรับปรุงประสิทธิภาพการผลิต ยกระดับเทคโนโลยีและยกระดับมาตรฐานผลิตภัณฑ์ มาตรฐานการผลิตให้แก่สถานประกอบการ ตลอดจนการพัฒนาบุคลากรในอุตสาหกรรมชิ้นส่วนยานยนต์เพื่อให้มีสมรรถนะและทักษะฝีมือตามมาตรฐานฝีมือ เพื่อเพิ่มขีดความสามารถในการแข่งขันและช่วยพัฒนาอุตสาหกรรมยานยนต์และเศรษฐกิจของประเทศไทยให้เจริญเติบโตอย่างยั่งยืนต่อไปนอกจากนี้ยังเพิ่มโอกาสใหม่แก่ผู้ผลิตชิ้นส่วนยานยนต์ให้ก้าวไปสู่การผลิตชิ้นส่วนให้กับอุตสาหกรรมแห่งอนาคตซึ่งเป็นอุตสาหกรรมที่มีมูลค่าสูง เช่น อุตสาหกรรมอากาศยาน อุตสาหกรรมยานยนต์ไฟฟ้า และอุตสาหกรรมยานยนต์เกษตร อีกด้วย

**๒. วัตถุประสงค์**

เพื่อส่งเสริมและพัฒนาสถานประกอบการในอุตสาหกรรมชิ้นส่วนยานยนต์และอะไหล่ทดแทนหรืออุตสาหกรรมสนับสนุนที่เกี่ยวข้องด้านการเพิ่มผลิตภาพด้วยเทคโนโลยีการผลิต การปรับปรุงกระบวนการผลิตการซ่อมบำรุง หรือการเพิ่มประสิทธิภาพการผลิตของเครื่องจักร โดยนำเอาเทคโนโลยีที่ทันสมัยอย่างเช่น ระบบอัตโนมัติมาประยุกต์ใช้ในการผลิตทำให้มีผลิตภาพเพิ่มขึ้น

**๓. กลุ่มเป้าหมาย**

สถานประกอบการขนาดกลางและขนาดย่อม (SMEs)ในอุตสาหกรรมชิ้นส่วนยานยนต์และอะไหล่ทดแทนหรืออุตสาหกรรมสนับสนุนที่เกี่ยวข้อง

**๔. สาขาเป้าหมาย**

๔.๑ อุตสาหกรรมชิ้นส่วนยานยนต์และอะไหล่ทดแทน

๔.๒ อุตสาหกรรมสนับสนุนที่เกี่ยวข้อง

**๕. พื้นที่ดำเนินงาน**

พื้นที่จังหวัดอุดรธานี จำนวน ๑ กิจการ

**๖. ระยะเวลาดำเนินโครงการ**

ระยะเวลาทั้งหมดของโครงการ ๒๔๐ วัน นับถัดจากวันลงนามในสัญญาจ้าง โดยพิจารณาจากการได้รับการอนุมัติงบประมาณเป็นสำคัญ

**๗. วงเงินงบประมาณ**

งบประมาณ ๑๐๐,๐๐๐ บาท ( หนึ่งแสนบาทถ้วน )

**๘. ผลผลิต**

สถานประกอบการได้รับการพัฒนาในอุตสาหกรรมชิ้นส่วนยานยนต์ จำนวน ๑ กิจการ

**๙. ผลลัพธ์**

๙.๑วิสาหกิจขนาดกลางและขนาดย่อมมีผลิตภาพเพิ่มขึ้น ตามเกณฑ์ที่กำหนด ร้อยละ ๖๕ โดยสามารถเพิ่มผลิตภาพการผลิตได้ตามเกณฑ์ดังต่อไปนี้

- ลดต้นทุน ร้อยละ ๖ หรือ

- ลดของเสีย ร้อยละ ๓ หรือ

- มูลค่ายอดขายเพิ่มขึ้น ร้อยละ ๙ หรือ

- ประสิทธิภาพการผลิตเพิ่มขึ้น ร้อยละ ๓ หรือ

- เครื่องจักรมีประสิทธิภาพเพิ่มขึ้น ร้อยละ ๓

**หมายเหตุ** หากมีการให้คำปรึกษาแนะนำด้านการปรับปรุงประสิทธิภาพเครื่องจักรหรือระบบอัตโนมัติให้แนบแบบการปรับปรุงด้วย

**๑๐. ขอบเขตของงานและวิธีการดำเนินงาน**

๑๐.๑ ที่ปรึกษาต้องประชาสัมพันธ์เผยแพร่กิจกรรมฯ เพื่อสร้างความเข้าใจในกิจกรรมพร้อมรับสมัครผู้เข้าร่วมโครงการ

๑๐.๒ ที่ปรึกษาต้องจัดทำแผนการดำเนินงานตลอดทั้งโครงการ และการคัดเลือกวิสาหกิจเข้าร่วมโครงการ

๑๐.๓ ที่ปรึกษาต้องศึกษาความต้องการของวิสาหกิจ และร่วมประชุมร่วมกับผู้บริหารของสถานประกอบการที่เข้าร่วมโครงการ (First Visit) เพื่อแนะนำคณะที่ปรึกษา สอบถามข้อมูลเกี่ยวกับธุรกิจ วิเคราะห์หาความต้องการของวิสาหกิจแต่ละกิจการ เพื่อกำหนดวิธีการในการปรับปรุงพัฒนา และชี้แจงแนวทางการปฏิบัติงานของที่ปรึกษาให้ผู้บริหารสถานประกอบการทราบ พร้อมทั้งเก็บข้อมูลเบื้องต้นของสถานประกอบการตามแบบฟอร์มของกรมส่งเสริมอุตสาหกรรม (ฟอร์ม-A)

๑๐.๔ ที่ปรึกษาต้องจัดทำแผนการดำเนินงานรายกิจการ ระบุสภาพปัญหาแนวทางแผนการให้คำปรึกษาแนะนำ ตามแบบฟอร์มที่กรมส่งเสริมอุตสาหกรรมกำหนด โดยระบุค่าใช้จ่าย วัสดุอุปกรณ์ในการปรับปรุงระบบรวมทั้งกำหนดตัวชี้วัดด้านผลิตภาพที่เหมาะสมเพื่อเสนอต่อสถานประกอบการ

๑๐.๕ ให้คำปรึกษาแนะนำเชิงลึกด้านการเพิ่มผลิตภาพด้วยเทคโนโลยีการผลิต ณ สถานประกอบการตามแผนงานที่เสนอให้ครบถ้วน เป็นเวลาไม่น้อยกว่า **๑๐ Man-day/กิจการ** (รวมทั้งหมด ๖๐ Man-hours)

๑๐.๖ ประสานงานผู้ประกอบการเพื่อเข้าร่วมกิจกรรมที่เกี่ยวข้องกับโครงการ (ถ้ามี) ซึ่งจัดขึ้นโดย กรมส่งเสริมอุตสาหกรรม

๑๐.๗ หากมีการให้คำปรึกษาแนะนำด้านการเพิ่มประสิทธิภาพเครื่องจักรหรือระบบอัตโนมัติ ที่ปรึกษาดำเนินการศึกษา/วิเคราะห์ข้อมูล รวมทั้งประเมินแนวทางการออกแบบเครื่องจักรหรือเทคโนโลยีการผลิตแบบอัตโนมัติในภาคอุตสาหกรรม และร่วมทดสอบเครื่องจักรหรือระบบอัตโนมัติต้นแบบร่วมกับสถานประกอบการ พร้อมทั้งเก็บรวบรวมผลการทดสอบ

๑๐.๘ ที่ปรึกษาต้องร่วมประชุมบูรณาการกับกรมส่งเสริมอุตสาหกรรม เพื่อแลกเปลี่ยนข้อมูลและข้อคิดเห็น การให้คำปรึกษาแนะนำเชิงลึกรายกิจการให้สอดคล้องกัน และแก้ไขปรับปรุงงาน อย่างน้อย ๑ ครั้ง ภายในวัน เวลา ที่กรมส่งเสริมอุตสาหกรรมกำหนด

๑๐.๙ ที่ปรึกษาต้องจัดกิจกรรมเชื่อมโยงภายในกลุ่มผู้เข้าร่วมโครงการเพื่อแลกเปลี่ยนความรู้ และรายงานผลสำเร็จของสถานประกอบการที่เข้าร่วมโครงการอย่างน้อย ๑ ครั้ง

๑๐.๑๐ ที่ปรึกษากำหนดเจ้าหน้าที่ประสานงานโครงการเพื่อ (๑) ประสานงานระหว่างที่ปรึกษากับบริษัทที่เข้าร่วมโครงการ (๒) ประสานงานระหว่างที่ปรึกษากับกรมส่งเสริมอุตสาหกรรม เพื่อดำเนินงานเป็นไปได้โดยสะดวก (๓) จัดทำรายงานการดำเนินงานของที่ปรึกษา เพื่อจัดส่งกรมส่งเสริมอุตสาหกรรม ภายในวัน เวลา ที่กำหนด

๑๐.๑๑ ที่ปรึกษาต้องจัดทำรายงานตามงวดงานและรายงานฉบับสมบูรณ์โดยส่งให้กรมส่งเสริมอุตสาหกรรม

๑๐.๑๒ ที่ปรึกษาต้องประสานงานสถานประกอบการในการนำส่งข้อมูลผลลัพธ์ของสถานประกอบการตามแบบฟอร์มของกรมส่งเสริมอุตสาหกรรม (ฟอร์ม-O)

**๑๑. การส่งมอบงาน (การแบ่งงวดงาน)**

การส่งมอบงาน แบ่งออกเป็น ๓ งวด โดยในแต่ละงวด จะต้องมีเนื้อหาครอบคลุมตามช่วงระยะเวลาที่ดำเนินงานและที่ปรึกษาต้องส่งมอบงานเอกสารที่เป็นรูปเล่ม (Hardcopy) พร้อมทั้งไฟล์คอมพิวเตอร์ (Softcopy) รายละเอียดดังนี้

๑๑.๑ ในการเบิกเงินงวดให้ที่ปรึกษาจัดส่งรายงานที่จัดทำเป็นเอกสารรูปเล่ม จำนวน ๖ ชุด โดยรายงานดังกล่าว ให้มีลักษณะอย่างน้อยดังต่อไปนี้

- มีสารบัญ

- ใส่เลขหน้ากำกับทุกหน้า

**งวดงานที่ ๑** ที่ปรึกษาดำเนินงานตามขอบเขตของงานดังนี้

- แนวคิดของการดำเนินกิจกรรมฯ

- แผนการดำเนินโครงการของที่ปรึกษา

- โครงสร้างทีมที่ปรึกษา และผู้ประสานงาน

- แผนการเตรียมความพร้อมของการดำเนินงาน

- ประชาสัมพันธ์ พร้อมทั้งรับสมัครและกำหนดเกณฑ์ในการคัดเลือกสถานประกอบการ

ที่เข้าร่วมกิจกรรม

**งวดงานที่ ๒** ที่ปรึกษาดำเนินงานตามขอบเขตของงานข้อ ๑๐.๒ -๑๐.๕ ดังนี้

- คัดเลือกสถานประกอบการเข้าร่วมกิจกรรม

- ประเมินสถานภาพและศึกษาความต้องการของสถานประกอบการ (First Visit)

- จัดทำแผนดำเนินงานรายกิจการ

- ให้คำปรึกษาแนะนำเชิงลึกในสถานประกอบการตามแผนงาน โดยอย่างน้อยร้อยละ ๘๐

ของสถานประกอบการ มีการเข้าให้คำปรึกษาแนะนำเชิงลึกอย่างน้อย ๔ man-day

**งวดงานที่ ๓** ที่ปรึกษาดำเนินการตามขอบเขตของงาน ๑๐.๖ -๑๐.๑๒ ดังนี้

- ประชุมร่วมกับหน่วยงานผู้ว่าจ้างอย่างน้อย ๑ ครั้ง เพื่อรายงานความคืบหน้าและข้อคิดเห็น

- ให้คำปรึกษาแนะนำเชิงลึก ณ สถานประกอบการครบทุกกิจการตามจำนวน ๑๐ man-day

- จัดกิจกรรมเชื่อมโยงภายในกลุ่มผู้เข้าร่วมโครงการอย่างน้อย ๑ ครั้ง

- สรุปผลและจัดส่งรายงานฉบับสมบูรณ์

๑๑.๒ ในการส่งมอบงานงวดสุดท้าย ให้ที่ปรึกษาจัดส่งรายงานฉบับสมบูรณ์ (Final Report) จำนวน ๖ ชุด โดยให้จัดทำบทสรุปผู้บริหาร (Executive Summary) ประกอบกับเนื้อหาการดำเนินโครงการตั้งแต่ต้น จนสิ้นสุดโครงการทั้งหมด

๑๑.๓ ที่ปรึกษาต้องจัดส่งมอบงานแต่ละงวดเป็นไฟล์คอมพิวเตอร์จำนวน ๑ ชุด ใส่แผ่น CD หรือ DVD โดยไฟล์คอมพิวเตอร์ดังกล่าว ต้องมีเนื้อหาตรงกันและครบถ้วนเหมือนในรายงานเอกสารที่เป็นรูปเล่ม และให้จัดทำไฟล์คอมพิวเตอร์แยกเป็น ๒ ส่วนคือ

- ส่วนที่ ๑ คู่ฉบับอิเล็กทรอนิกส์ของรายงานฉบับจริง ให้จัดทำเป็นไฟล์ Portable Document Format (.pdf) มีจำนวนหน้า เนื้อหา และการจัดเรียงหน้าเหมือนรายงานฉบับจริงทุกประการ

- ส่วนที่ ๒ ไฟล์ต้นฉบับ (Raw files) ของเนื้อหาในส่วนต่างๆของรายงาน ซึ่งถูกสร้างขึ้นด้วยโปรแกรมต่างๆ เช่น Microsoft Office – Word (.doc), Excel (.xls), PowerPoint (.ppt), Portable Document Format (.pdf) หรือ รูปภาพ (.bmp, .jpg, tiff) โดยจัดเก็บในแฟ้ม “Raw files” ซึ่งควรมีแฟ้มย่อยภายใน เพื่อจัดเก็บไฟล์ต้นฉบับเป็นหมวดหมู่ที่สืบหาได้ง่าย ทั้งนี้ให้จัดทำสารบัญสำหรับไฟล์ต้นฉบับทั้งหมดด้วย

๑๑.๔ นำส่งข้อมูลผลการดำเนินงานทั้งหมดในรูปไฟล์อิเล็กทรอนิกส์เข้าที่ระบบเว็บไซต์ของ กรมส่งเสริมอุตสาหกรรม http://contractorwork.dip.go.th

หมายเหตุ ในการส่งมอบงานงวดสุดท้าย ที่ปรึกษาจะต้องส่งคู่ฉบับอิเล็กทรอนิกส์ ตั้งแต่งานงวดที่ ๑ ถึงงานงวดสุดท้าย ให้กับหน่วยงานผู้ว่าจ้างด้วย

**๑๒. การเบิกจ่ายเงิน (ตามงวดงาน)**

การเบิกจ่ายค่าจ้างทั้งหมดของโครงการ จะดำเนินการเบิกเงินค่าจ้างเป็นรายงวด แบ่งเป็น ๓งวด ดังนี้

**งวดที่ ๑** จำนวนร้อยละ ๓๐ ของค่าจ้างทั้งหมด โดยจะจ่ายค่าจ้างที่ปรึกษาก็ต่อเมื่อดำเนินตามขอบเขตของงวดงานที่ ๑พร้อมทั้งส่งรายงานขั้นต้น (Inception Report) เพื่อขอความเห็นชอบจากหน่วยงานผู้ว่าจ้าง ภายใน ๔๕ วันนับถัดจากวันลงนามในสัญญาจ้าง

**งวดที่ ๒** จำนวนร้อยละ ๓๐ ของค่าจ้างทั้งหมด โดยจะจ่ายค่าจ้างที่ปรึกษาก็ต่อเมื่อดำเนินตามขอบเขตของงวดงานที่ ๒ พร้อมทั้งรายงานระยะกลาง (Midterm Report) เพื่อขอความเห็นชอบจากหน่วยงานผู้ว่าจ้าง ภายใน ๑๒๐ วันนับถัดจากวันลงนามในสัญญาจ้าง

**งวดที่ ๓** จำนวนร้อยละ ๔๐ ของค่าจ้างทั้งหมด โดยจะจ่ายค่าจ้างที่ปรึกษาก็ต่อเมื่อดำเนินตามขอบเขตของงวดงานที่ ๓ พร้อมทั้งรายงานฉบับสมบูรณ์ (Final Report) เพื่อขอความเห็นชอบจากหน่วยงานผู้ว่าจ้างภายใน ๒๔๐ วันนับถัดจากวันลงนามในสัญญาจ้าง

**๑๓. การกำกับการทำงานของที่ปรึกษา**

ผู้ว่าจ้างเป็นหน่วยงานในสังกัดกรมส่งเสริมอุตสาหกรรม กระทรวงอุตสาหกรรม จะกำกับการดำเนินงาน ดังนี้

๑๓.๑ ผู้ว่าจ้างจะดำเนินการจัดจ้างที่ปรึกษาตามระเบียบของทางราชการ

๑๓.๒ ที่ปรึกษาต้องรายงานความคืบหน้าการดำเนินงานทุกเดือนภายในวันที่ ๒๕ ของเดือนนั้นโดย เริ่มตั้งแต่ เดือนถัดไปที่ลงนามสัญญาจนถึงเดือนก่อนสิ้นสุดสัญญา หรือตามที่กรมส่งเสริมอุตสาหกรรมร้องขอ

๑๓.๓ ที่ปรึกษาต้องแจ้งแผนการเข้าดำเนินงานให้ผู้ว่าจ้างทราบล่วงหน้าไม่น้อยกว่า ๓ วันทำการเพื่อการเข้าร่วมดำเนินงานให้มีประสิทธิภาพมากยิ่งขึ้น

๑๓.๔ ผู้ว่าจ้างอาจจะยึดหน่วงเงินค่าจ้างงวดใดงวดหนึ่งก็ได้ หากที่ปรึกษาดำเนินงานไม่เป็นไปตามที่สัญญากำหนดและจะจ่ายให้ต่อเมื่อได้ดำเนินการแก้ไขข้อบกพร่องนั้นแล้ว

๑๓.๕ ผู้ว่าจ้างจะคืนหนังสือค้ำประกันผลงานให้หลังจากการดำเนินงานและความรับผิดชอบของที่ปรึกษาเสร็จสมบูรณ์ครบถ้วนแล้วตามสัญญาทุกประการ

**๑๔. คุณสมบัติที่ปรึกษา**

๑๔.๑ เป็นผู้มีอาชีพให้บริการรับจ้างที่ปรึกษา

๑๔.๒ เป็นสถาบันการศึกษา สถาบันอิสระ หรือนิติบุคคลที่จดทะเบียนที่ปรึกษาไว้กับศูนย์ข้อมูลที่ปรึกษา กระทรวงการคลัง ตามระเบียบสำนักนายกรัฐมนตรีว่าด้วยการพัสดุ พ.ศ. ๒๕๓๕ และที่แก้ไขเพิ่มเติม

๑๔.๓ ไม่เป็นผู้ที่ถูกระบุชื่อไว้ในบัญชีรายชื่อผู้ทิ้งงาน และได้แจ้งเวียนชื่อแล้ว หรือไม่เป็นผู้ที่ได้รับผลของการสั่งให้นิติบุคคลหรือบุคคลอื่นเป็นผู้ทิ้งงาน

๑๔.๔ ไม่เป็นผู้ที่มีผลประโยชน์ร่วมกันกับผู้เสนองานรายอื่น ณ วันประกาศ หรือไม่เป็นผู้กระทำการอันเป็นการขัดขวางการแข่งขันราคาอย่างเป็นธรรม

๑๔.๕ ไม่เป็นผู้ได้รับเอกสิทธิ์หรือความคุ้มกัน ซึ่งอาจจะปฏิเสธไม่ยอมขึ้นศาลไทย เว้นแต่รัฐบาลของผู้เสนอราคาได้มีคำสั่งให้สละสิทธิ์และความคุ้มกันเช่นว่านั้น

๑๔.๖ บุคคลหรือนิติบุคคลที่จะเข้าเป็นคู่สัญญาต้องไม่อยู่ในฐานะเป็นผู้ไม่แสดงบัญชีรายรับรายจ่ายไม่ถูกต้องครบถ้วยในสาระสำคัญ

๑๔.๗ บุคคลหรือนิติบุคคลที่จะเข้าเป็นคู่สัญญากับหน่วยงานของรัฐซึ่งได้ดำเนินการจัดซื้อจัดจ้างด้วยระบบอิเล็กทรอนิกส์ (e-Government Procurement: e-GP) ต้องลงทะเบียนในระบบอิเล็กทรอนิกส์ของกรมบัญชีกลางที่เว็บไซต์ศูนย์ข้อมูลจัดซื้อจัดจ้างภาครัฐ

๑๔.๘ คู่สัญญาต้องรับจ่ายเงินผ่านบัญชีเงินฝากธนาคาร เว้นแต่การรับจ่ายเงินแต่ละครั้งซึ่งมีมูลค่าไม่เกินสามหมื่นบาทคู่สัญญาอาจรับจ่ายเป็นเงินสดก็ได้

๑๔.๙ เป็นผู้เชี่ยวชาญ หรือนักวิชาการในด้านวิศวกรรมหรือสาขาที่เกี่ยวข้องที่สัมพันธ์กับหัวข้อที่กำหนดได้อย่างสมบูรณ์โดยจะต้องเป็นผู้ที่สำเร็จการศึกษาไม่ต่ำกว่าระดับปริญญาตรี

๑๔.๑๐ เป็นที่ปรึกษาที่มีความรู้และประสบการณ์ในการการศึกษาวิเคราะห์ วิจัยและพัฒนา การให้บริการปรึกษาแนะนำด้านผลิตภาพและมาตรฐานการผลิต และมีประสบการณ์การดำเนินงาน/รับจ้างในหน่วยงานต่างๆ ของภาครัฐหรือเอกชนมาแล้วไม่ต่ำกว่า ๑ ปี

**๑๕. เงื่อนไขการจ้างที่ปรึกษา**

๑๕.๑ คณะกรรมการจะพิจารณาตัดสินข้อเสนอทางเทคนิค โดยมีกรอบการพิจารณา ๔ ด้าน และต้องมีคะแนนรวมไม่น้อยกว่าร้อยละ ๘๐ ดังนี้

๑.) ความสอดคล้องระหว่างขอบเขตของงานและข้อเสนอของที่ปรึกษา ๓๐ คะแนน

แนวคิดและรูปแบบการดำเนินกิจกรรมต่างๆ

๒.) แผนการดำเนินงานและแผนการบริหารโครงการ ๓๐ คะแนน

๓.) ประสบการณ์ของที่ปรึกษา ๒๐ คะแนน

๔.) ทีมงานและความพร้อมของที่ปรึกษา ๒๐ คะแนน

๑๕.๒ หน่วยงานผู้ว่าจ้างมีสิทธิที่จะไม่รับพิจารณาข้อเสนอของที่ปรึกษา หากเห็นว่าที่ปรึกษาหรือข้อเสนอมีความเหมาะสมไม่เพียงพอ

๑๕.๓ หน่วยงานผู้ว่าจ้างสงวนสิทธิ์ที่จะบอกเลิกสัญญาว่าจ้างได้ในกรณีที่ปรึกษาไม่ส่งรายงานตามระยะเวลาการส่งมอบผลงานที่กำหนดไว้

๑๕.๔ ที่ปรึกษาต้องปฏิบัติตามประกาศคณะกรรมการป้องกันและปราบปรามการทุจริตแห่งชาติ เรื่อง หลักเกณฑ์และวิธีการจัดทำและแสดงบัญชีรายการรับจ่ายของโครงการที่บุคคลหรือนิติบุคคลเป็นคู่สัญญากับหน่วยงานของรัฐ พ.ศ. ๒๕๕๔ และที่แก้ไขเพิ่มเติม

ทั้งนี้ กรมส่งเสริมอุตสาหกรรม ทรงไว้ซึ่งสิทธิที่จะไม่จ้างที่ปรึกษาที่เสนอราคาต่ำสุด หรือ ราคาหนึ่งราคาใด หรือราคาที่เสนอทั้งหมด หรืออาจจะยกเลิกการจัดจ้างโดยไม่พิจารณาจ้างที่ปรึกษารายใดเลยก็ได้ สุดแต่จะพิจารณา ทั้งนี้เพื่อประโยชน์ของทางราชการเป็นสำคัญ และให้ถือว่าการตัดสินของกรมส่งเสริมอุตสาหกรรมเป็นเด็ดขาด ที่ปรึกษาจะเรียกร้องค่าเสียหายใด ๆ มิได้

**๑๖. การยื่นข้อเสนอโครงการ** โดยที่ปรึกษาจะต้องยื่นเอกสารเป็น ๓ ซอง ได้แก่

๑๖.๑ **ซองข้อเสนอด้านเทคนิค**

๑ ขอบเขตของงาน ซึ่งต้องครอบคลุมหัวข้อในการให้คำปรึกษาแนะนำผู้บริหารระดับสูงและแนวทางในการให้คำปรึกษาแนะนำ ณ สถานประกอบการ

๒ ขั้นตอนการทำงานพร้อมรายละเอียดของงานในแต่ละขั้นตอนและผลที่คาดหวัง

๓ ระยะเวลา (จำนวน Man-day) ที่ต้องใช้ในการให้คำปรึกษา ณ สถานประกอบการ

๔ Gantt Chart แสดงขั้นตอนการปฏิบัติงานทั้งหมดของกิจกรรม ตั้งแต่จุดเริ่มต้นถึงจุดสิ้นสุด

๕ กำหนดระยะเวลาปฏิบัติงานของขั้นตอนต่าง ๆ และผู้รับผิดชอบในขั้นตอนแต่ละขั้นตอน

๖ ชื่อที่ปรึกษา พร้อมประวัติและวุฒิการศึกษา

๗ ชื่อและสถานที่ติดต่อของผู้รับผิดชอบจัดทำข้อเสนอดำเนินกิจกรรม

๘ ใบรับรองการจดทะเบียนที่ปรึกษาจากกระทรวงการคลัง

๙ รายชื่อผลงานที่เคยเป็นที่ปรึกษา

๑๖.๒ **ซองข้อเสนอด้านราคา**

๑. งบประมาณค่าใช้จ่าย

- ค่าตอบแทนที่ปรึกษา แยกตามชั่วโมงการทำงาน x ค่าตอบแทน ที่ปรึกษาแต่ละคน

๒. ค่าใช้จ่ายอื่น ๆ

-ระบุค่าใช้จ่ายที่เกิดขึ้นจริงในการให้คำปรึกษาแนะนำ

-ข้อเสนอการเบิกจ่ายเงิน

-ราคาที่เสนอต้องครอบคลุมค่าใช้จ่ายทั้งหมดและภาษีมูลค่าเพิ่ม

หมายเหตุ**:** ให้ที่ปรึกษาเสนอข้อเสนอด้านเทคนิค จำนวน ๖ ชุด และข้อเสนอด้านราคาจำนวน ๑ ชุด โดยแยกซองข้อเสนอด้านเทคนิคและซองข้อเสนอด้านราคาออกจากกัน

๑๖.๓ **ซองเอกสารแสดงคุณสมบัติ**

ที่ปรึกษาจะต้องเสนอเอกสารหลักฐานยื่นมาพร้อมกับซองข้อเสนอด้านเทคนิค และซองข้อเสนอด้านราคา โดยแยกไว้เป็น ๒ ส่วนคือ

ส่วนที่ ๑ อย่างน้อยต้องมีเอกสารดังต่อไปนี้

(๑) ในกรณีผู้เสนอราคาเป็นนิติบุคคล

1. ห้างหุ้นส่วนสามัญหรือห้างหุ้นส่วนจำกัด ให้ยื่นสำเนาหนังสือรับรองการจดทะเบียนนิติบุคคล บัญชีรายชื่อหุ้นส่วนผู้จัดการ ผู้มีอำนาจควบคุม พร้อมรับรองสำเนาถูกต้อง
2. บริษัทจำกัดหรือบริษัทมหาชนจำกัด ให้ยื่นสำเนาหนังสือรับรองการจดทะเบียนนิติบุคคล หนังสือบริคณห์สนธิ บัญชีรายชื่อกรรมการผู้จัดการ ผู้มีอำนาจควบคุม และบัญชีผู้ถือหุ้นรายใหญ่ พร้อมรับรองสำเนาถูกต้อง

(๒) ในกรณีผู้เสนอราคาเป็นบุคคลธรรมดาหรือคณะบุคคลที่มิใช่นิติบุคคล ให้ยื่นสำเนาบัตรประจำตัวประชาชนของผู้นั้น สำเนาข้อตกลงที่แสดงถึงการเข้าเป็นหุ้นส่วน (ถ้ามี) สำเนาบัตรประจำตัวประชาชนของผู้เป็นหุ้นส่วน พร้อมทั้งรับรองสำเนาถูกต้อง

(๓) ในกรณีผู้เสนอราคาเป็นผู้เสนอราคาร่วมกันในฐานะเป็นผู้ร่วมค้า ให้ยื่นสำเนาสัญญาของการเข้าร่วมค้า สำเนาบัตรประจำตัวประชาชนของผู้ร่วมค้า และในกรณีที่ผู้ร่วมค้าฝ่ายใดเป็นบุคคลธรรมดาที่มิใช่สัญชาติไทย ก็ให้ยื่นสำเนาหนังสือเดินทาง หรือผู้ร่วมค้าฝ่ายใดเป็นนิติบุคคล ให้ยื่นเอกสารตามที่ระบุไว้ในข้อ (๑)

(๔) สำเนาใบทะเบียนพาณิชย์ สำเนาใบทะเบียนภาษีมูลค่าเพิ่ม ภ.พ. ๒๐ (ถ้ามี)

(๕) บัญชีเอกสารส่วนที่ ๑ ทั้งหมดที่ได้ยื่นพร้อมกับซองใบเสนอราคา

ส่วนที่ ๒ อย่างน้อยต้องมีเอกสารดังต่อไปนี้

(๑) หนังสือมอบอำนาจซึ่งปิดอากรแสตมป์ตามกฎหมายในกรณีที่ผู้เสนอราคามอบอำนาจให้บุคคลอื่นลงนามในใบเสนอราคา

(๒) บัญชีเอกสารส่วนที่ ๒ ทั้งหมดที่ได้ยื่นพร้อมกับซองใบเสนอราคา

ผู้รับจ้างจะต้องนำแบบแสดงการลงทะเบียนในระบบ e-GP มายื่นพร้อมเอกสารการเสนอราคา

การยื่นข้อเสนอโครงการ

**ติดต่อและยื่นข้อเสนอโครงการจ่าหน้าซองถึง “ประธานกรรมการดำเนินการจ้างที่ปรึกษาโครงการพัฒนาอุตสาหกรรมชิ้นส่วนยานยนต์กิจกรรมให้คำปรึกษาแนะนำเชิงลึกด้านการเพิ่มผลิตภาพด้วยเทคโนโลยีการผลิต**

ส่วนพัฒนาธุรกิจอุตสาหกรรมศูนย์ส่งเสริมอุตสาหกรรมภาคที่ ๔ เลขที่ ๓๙๙ หมู่ที่ ๑๑ ถนนมิตรภาพ ตำบลโนนสูง อำเภอเมือง จังหวัดอุดรธานี ๔๑๓๓๐ โทรศัพท์ ๐๔๒ – ๒๐๗๒๓๒, ๐๘๘ -๕๕๗๖๓๓๒

โทรสาร ๐๔๒ – ๒๐๗๒๔๑ ภายในวันเวลาตามหนังสือเชิญชวนยื่นข้อเสนอโครงการ

กำหนดส่งข้อเสนอโครงการ

ที่ปรึกษาที่สนใจให้ส่งยื่น ข้อเสนอโครงการ โดยมีรายละเอียดตามข้อกำหนด ข้อเสนอด้านเทคนิค จำนวน ๖ ชุด และข้อเสนอด้านราคาจำนวน ๑ ชุด โดยแยกซองข้อเสนอด้านเทคนิค ซองข้อเสนอด้านราคา และซองเอกสารแสดงคุณสมบัติออกจากกัน

**๑๗. การทำสัญญาจ้าง**

๑๗.๑ ในการทำสัญญาให้ใช้หนังสือค้ำประกันผลงานที่ออกโดยธนาคารภายในประเทศไทย หรือใช้วิธีหักเงินประกันผลงานในแต่ละงวดร้อยละ ๕

๑๗.๒ ค่าปรับ หากที่ปรึกษาไม่สามารถทำงานให้แล้วเสร็จตามเวลาที่กำหนดไว้ในสัญญาและผู้ว่าจ้างยังมิได้บอกเลิกสัญญาที่ปรึกษาจะต้องชำระค่าปรับเป็นรายวัน ในอัตราร้อยละ ๐.๑ ของราคาค่าจ้างที่ปรึกษา นับถัดจากวันที่กำหนดแล้วเสร็จ ตามสัญญาหรือวันที่ผู้ว่าจ้างได้ขยายให้จนถึงวันที่ทำงานล่าช้า เฉพาะส่วนที่เกินกว่าจำนวนค่าปรับและค่าใช้จ่ายดังกล่าวได้อีกด้วย

๑๗.๓ ที่ปรึกษาจะไม่ให้ช่วงงาน โอนงานหรือมอบงานให้ผู้อื่นทำตามสัญญานี้แทนไม่ว่าทั้งหมดหรือบางส่วน โดยไม่ได้รับความยินยอมจากหน่วยงานผู้ว่าจ้างเป็นลายลักษณ์อักษร และแม้ว่าที่ปรึกษาจะได้รับความยินยอมจากหน่วยงานผู้ว่าจ้างและที่ปรึกษาก็ยังคงต้องรับผิดชอบอย่างเต็มที่ในการปฏิบัติงานตาม สัญญานี้

**๑๘. นโยบายของกรมส่งเสริมอุตสาหกรรม**

๑๘.๑ กรมส่งเสริมอุตสาหกรรม ต้องการให้ที่ปรึกษาดำเนินการอย่างมีจรรยาบรรณสูงสุดในช่วงเวลาระหว่างการคัดเลือกที่ปรึกษาและการดำเนินภารกิจตามสัญญาว่าจ้าง ซึ่งตามนโยบายดังกล่าวกรมส่งเสริมอุตสาหกรรม มีสิทธิที่จะไม่รับพิจารณาข้อเสนอของที่ปรึกษา หากพบว่าที่ปรึกษามีการกระทำอย่างหนึ่งอย่างใดดังต่อไปนี้

• “การกระทำที่ไม่สุจริต” ได้แก่ การเสนอ การให้ การรับ หรือการเรียกร้องสิ่งมีค่าเพื่อชักจูงโน้มน้าวการดำเนินงานของเจ้าหน้าที่ในกระบวนการคัดเลือกหรือในการดำเนินการตามสัญญาว่าจ้าง

• “การฉ้อฉล” ได้แก่ การให้ข้อมูลเท็จหรือข้อมูลที่มีเจตนาชักจูงให้เกิดความเข้าใจผิดที่มีผลโน้มน้าวต่อกระบวนการคัดเลือกหรือในการดำเนินการตามสัญญาว่าจ้าง อันทำให้เกิดความเสียหายต่อกรมส่งเสริมอุตสาหกรรม การฉ้อฉลยังรวมถึงการกระทำอันเป็นการสมรู้ร่วมคิดในบรรดาที่ปรึกษาทั้งหลายทั้งก่อนหรือหลังการยื่นข้อเสนอ เพื่อการตั้งราคาในระดับที่ไม่เหมาะสม อันจะทำให้กรมส่งเสริมอุตสาหกรรมสูญเสียประโยชน์อันพึ่งได้จากการแข่งขันกันอย่างเสรีและเปิดเผย

๑๘.๒ กรมส่งเสริมอุตสาหกรรม จะขึ้นบัญชีดำที่ปรึกษาที่มีพฤติกรรมดังกล่าวข้างต้น และจะลงโทษโดยไม่ให้สิทธิเข้ารับการพิจารณาเพื่อเป็นที่ปรึกษาของ กรมส่งเสริมอุตสาหกรรม เป็นเวลาไม่เกิน ๕ ปี

**๑๙. หน่วยงานผู้รับผิดชอบของโครงการ**

๑๙.๑ ผู้ดูแลโครงการ

นายอภิชาติ ศิลปรัศมี

ผู้อำนวยการส่วนธุรกิจอุตสาหกรรม

ส่วนพัฒนาธุรกิจอุตสาหกรรม

ศูนย์ส่งเสริมอุตสาหกรรมภาคที่ ๔

๓๙๙ หมู่ที่ ๑๑ ถนนมิตรภาพ ตำบลโนนสูง อำเภอเมือง จังหวัดอุดรธานี ๔๑๓๓๐

โทรศัพท์ ๐๔๒ – ๒๐๗๒๓๒, ๐๘๘-๕๕๗ ๖๓๓๑

โทรสาร ๐๔๒ – ๒๐๗๒๔๑

๑๙.๒ ผู้รับผิดชอบโครงการ

นายสุวิทย์ เวียงเงิน ตำแหน่ง นายช่างเทคนิคชำนาญงาน

โทรศัพท์ ๐๘๙-๗๑๒๒๙๕๐